Rīva (upe)
Šis raksts ir par upi. Par citām jēdziena Rīva nozīmēm skatīt nozīmju atdalīšanas lapu. Rīva, saukta arī Rīve, ir upe Kurzemes rietumu piekrastē. Ietek Baltijas jūrā dienvidos no Jūrkalnes. Veido šauru baseinu starp Sakas un Užavas baseiniem. Iztek no Vilgāles ezera Kurmāles paugurainē. Vidustece tek pa Bandavas pauguraini un Apriķu līdzenumu. Lejtece mežainajā Piemares līdzenumā. Lejpus Pievīkām veido līdz pat 10 m dziļu ieleju ar stāvkrastiem. Pēdējā kilometrā kanjonveidīgā gravā (līdz 12 m) izlaužas cauri Labraga stāvkrastam uz jūru. Pietekas: labās Vilgutiņa, Aga (9 km), kreisās Bēršupīte, Mara, Drabeņu valks. Lielākās apdzīvotās vietas krastos: Rīva, Labrags. Upi šķērso autoceļš P111 un kādreizējā dzelzceļa līnija Liepāja—Ventspils. Dzelzceļa tilts nav saglabājies. Upē atrodas betona dambja paliekas plānotās papes fabrikas vietā. 2021. gadā tur tika izbūvēts zivju ceļš.